stanford-oval/wikipedia huggingface dataset:
ברווזן
טקסונומיה ואטימולוגיה

הברווזן נתגלה לראשונה לאירופאים באוסטרליה בשנת 1798. המושל השני של ניו סאות' ויילס, קפטן ג'ון האנטר, שלח לממלכת בריטניה הגדולה חתיכת עור של ברווזן ורישום בדמותו. בתחילה המדענים הבריטיים היו בטוחים כי מדובר במתיחה. כך למשל, ג'ורג' שאו (1751–1813), בוטניקאי וזואולוג אנגלי, פרסם את התיאור הראשון של בעל החיים הייחודי בכתב העת "Naturalist's Miscellany" בשנת 1799, ובו טען כי קשה שלא להטיל ספק באמינות הגילוי. גם רוברט נוקס האמין כי ייתכן ומדובר בפחלוץ שהוכן בידי מספר אסייאתים. גופו של הברווזן נראה כגופה של חיה דמוית-בונה שנתפר לה מקור של ברווז. שאו אף ניסה לבדוק השערה זו, ובעזרת מספריים ניסה למצוא תפרים בגוף הברווזן.
שמו האנגלי של הברווזן, "Platypus", נגזר מן המילים היווניות "πλατύς" (בתעתיק: "פלאטיס", כלומר רחב ושטוח) ו-"πους" (בתעתיק: "פוס", כלומר כף-רגל), ויחד – "כף רגל שטוחה". שאו בחר ב-"Platypus anatinus" כשמו המדעי החדש של בעל החיים שהתגלה זה עתה, אך במהרה התברר כי שם הסוג כבר תפוס על ידי סוג של דבורי אמברוסיה. ב-1800 קיבל הרופא הגרמני יוהאן פרידריך בלומנבאך ברווזן מחוקר הטבע האנגלי ג'וזף באנקס (1743–1820). בלומנבאך העניק לו את השם המדעי "Ornithorhynchus paradoxus"‏. עם זאת, כללי המינוח הזואולוגי מעניקים עדיפות לקדימות כרונולוגית (הפעם – של שאו), ולכן מאוחר יותר נקבע שמו המדעי של המין ל-"Ornithorhynchus anatinus"‏. שם הסוג נגזר מן המילה היוונית "ορνιθόρυνχος" (בתעתיק: "אורניתורינקוס", כלומר "מקור ציפור"), ומשמעות השם הספציפי של המין בלטינית "דמוי-ברווז".
אנטומיה ומראה

גופו של הברווזן, כמו גם זנבו השטוח, מכוסים בפרווה חומה וצפופה שלוכדת בחובה שכבה מבודדת של אוויר המסייעת בשמירה על חום הגוף. הברווזן אוגר בזנבו עתודות שומן, בדומה לשד הטסמני. בין אצבעות רגליו פרושים קרומי שחייה, הבולטים יותר בכפות רגליו הקדמיות. קרומי השחייה מתקפלים כאשר הברווזן צועד על קרקע יבשה. הזכרים והנקבות מתחילים את חייהם עם דורבן בעקב רגליהם האחוריות, אך רק בזכרים מתפתח הדורבן ובלוטות ארס המחוברות אליו. הזכרים משתמשים בארס כחלק מקרבות החיזור ולא כאמצעי הגנה או תפיסת טרף, לכן ארס הברווזן מיועד לגרום כאב ולא מוות. אצל בני האדם הארס גורם לכאב רב שאי אפשר לשככו באמצעות מורפיום. חוטמו גדול וגמיש, ומזכיר במאפייניו את מקורם של הברווזים. עם זאת, החוטם שלו שונה מהותית מן המקור המאפיין את העופות – בעוד שפיהם של העופות מצוי בינות לחלק העליון והחלק התחתון של המקור שנפתחים לחשיפת הפה, חוטמו של הברווזן הוא איבר חישה רגיש מגע ואיבר חישה חשמלי (נדיר ביונקי יבשה) ופיו נמצא מתחתיו. איברי החישה מסודרים בזוגות לאורך המקור, ובעזרתם הוא מסוגל לאתר טרף. ההשערה היא שהפרש הזמנים בין איבר חישה אחד לשני מאפשר חישוב מרחק מהטרף בדומה לחישוב סערת ברקים לפי הפרשי הברק והרעם. מיפוי סומטוטופי(אנ') של המוח מראה שהמקור הוא האיבר הדומיננטי במוח בדומה ליד אצל בני האדם.
נחיריו ממוקמים על החלק העליון של החוטם. עיניו ואוזניו ממוקמות בשקעים קטנים הנמצאים מאחורי הנחיריים במעלה החוטם. השקעים הללו נאטמים בזמן שחייה.
משקלם של הברווזנים נע בין 0.7 ל-2.4 קילוגרמים, כאשר הזכרים גדולים יותר מן הנקבות: אורכם של הזכרים הוא בממוצע 50 סנטימטרים (כולל הזנב), אורכן של הנקבות מגיע בממוצע ל-43 סנטימטרים בלבד. עם זאת, ניכר כי גודלם של הברווזנים מציג שונות גאוגרפית ברורה – אך לא כזו העונה לכלל אופייני כמו כלל ברגמן, ולכן הסברה היא כי מקור השונות הוא בגורמים סביבתיים כמו טריפה והפרעות מצד האדם.
טמפרטורת גופו הממוצעת של הברווזן היא 32 מעלות צלזיוס, בשונה מהטמפרטורה האופיינית (37 מעלות צלזיוס) של יונקי השליה (Placentalia)‏. המחקר מציע כי שוני זה התפתח בהדרגה אצל יונקי הביב כתגובה לתנאים סביבתיים קשים, ולא תכונה מיוחדת שאפיינה אותם מן ההתחלה.
לברווזנים הצעירים שלוש שיניים טוחנות מחודדות, אותן הם מאבדים בסמוך לעזיבתם את המחילה. לסת הברווזן והשריר האחראי על פתיחתה וסגירתה שונים מהאיברים המקבילים אצל יונקי השליה. הפתח החיצוני של האוזניים נמצא בבסיס הלסת. רגליו משתלחות מחוץ לגוף, ולכן דרך הילוכו מזכירה את זו של רוב הזוחלים (ולא את זו של היונקים המהלכים על ארבע).
תפוצה ושימור

הברווזן נפוץ במזרח אוסטרליה ובטסמניה בכל אזורי האגמים, גם אלו הנמצאים בגובה רב, כ-914 מטרים מעל גובה פני הים. הם מעדיפים מים בטמפרטורה של 25–30 מעלות צלזיוס. יישובי האדם הקרובים לאגמים, מצמצמים את מספר הפרטים באזורים מסוימים.
על אף שהוא מצטיין בשחייה, תנועתו במים אינה מהירה והוא מעדיף זרמים איטיים. הברווזן חופר מחילות על גדות מקווי מים מתוקים, נהרות או אשדות. המחילות מגיעות ל-4.5-9 מטרים באורכן, הן נבנות בצורה אובאלית, מעט מעל קו המים ומכוסות בצמחייה.
המין נחשב, על אף תפוצתו, כמין בסיכון בכל אוסטרליה ובטסמניה, מכיוון שבית הגידול הטבעי שלו נהרס בהדרגה בשל בניית סכרים וזיהום הנהרות. ייחודיות המין גרמה לו להיות פופולרי בגני חיות ברחבי העולם.
התנהגות, אקולוגיה ורבייה

הברווזן חי לבדו ונפגש עם בן המין השני רק לשם ההזדווגות. עם זאת, ניתן למצוא מספר פריטים השותפים לאותה טריטוריה. 
 שעות פעילותו משתנות, אך לרוב הוא יוצא ממאורתו בשעות הבוקר המוקדמות ובערב. הוא תר אחר מזון 12–13 שעות ביממה וצורך כמות מזון במשקל של עד חמישית ממשקל גופו. בשעת ליקוט המזון הוא יכול לצלול 80 פעם במשך שעה אחת, 20-40 שניות לצלילה אחת, בעוד שזמן המנוחה המקסימלי בין צלילה לצלילה הוא 10 שניות.
הברווזן נצפה לעיתים כשהוא מסתתר בגומחות בתוך מקווי המים. בדיקות שנעשו גילו כי הקצב המטבולי בעת המנוחה במים נמוך בהרבה מבמנוחה על הקרקע. ברווזן החושש לחייו יישאר במים עד ל-10 דקות בקירוב.
הברווזן יוצא לקרקע רק במטרה לנקות את פרוותו – זאת הוא עושה על ידי חיכוך בסלעים, כמו כן על הקרקע הוא מוצא תוספות מזון כתולעי קרקע. הליכה מרובה תיעשה רק במטרה לעבור ממקווה מים אחד למשנהו, במקרה והקודם אבד.
הרבייה מתרחשת בעונת האביב, מוקדם יותר בצפון אוסטרליה מאשר בדרומה. ההזדווגות מתרחשת בתוך המים, ולאחריה 1–3 ביצים מתפתחות ברחם הנקבה במשך 28 ימים. במהלך תקופה זו הנקבה בונה קן מוסתר במחילה שאורכה כ-20 מטרים ובקצהו צמחייה מרובה. גודל הביצים הכדוריות הוא כ-11 מ"מ, והנקבה דוגרת עליהן במשך כ-10 ימים. הוולד יונק מבלוטת חלב, שכמו אצל הקיפודן אינן מופיעות כפטמות אלא כחריצים על גבי הבטן, והשיער באזור מסייע באקט היניקה. בגיל שישה שבועות מתכסים הוולדות בשיער, עיניהם נפקחות והם מסוגלים לעזוב את הקן לטיולים קצרים ואף להיכנס למים. בגיל 4–5 חודשים נגמלים הצעירים מהיניקה.
נצפתה עד כה רבייה אחת בלבד בשבי ועל כן מעט ידוע על הרגליי הרבייה. הברווזן מגיע לבגרות מינית רק מעל גיל שנתיים.
תזונה

איסוף המזון בתוך המים נעשה כאשר העיניים, האוזניים והנחיריים סגורים ואטומים לכניסת מים. המקור מתפקד כגשש תחושתי על בסיס זיהוי של מטענים חשמליים, המאפשר לברווזן ללכוד את מזונו, המורכב מתולעים, ראשנים, סרטנים קטנים, ומגוון חרקים ורימות החיות במים.
המזון נאגר בלחיים ונאכל כשהוא על היבשה. הבוגרים חסרי שיניים, והם נעזרים בלוחות קרניים הממוקמים בלסתות ומשמשים ללעיסת המזון. הברווזן נצפה פעמים אחדות כאשר הוא משתמש ברגליו, ידיו ואף מקורו וגחונו כדי להפוך אבנים שתחתיהן מסתתר מזונו.
הערות שוליים

↑  ברווזן באתר הרשימה האדומה של IUCN
↑  Brian K. Hall (1999-03). "The Paradoxical Platypus". BioScience 49 (3): 211–218. American Institute of Biological Sciences. doi:10.2307/1313511.
1 2  (Platypus facts file), Australian Platypus Conservancy.
↑  "Duck-billed Platypus". Museum of hoaxes. Retrieved on 2008-04-02.
↑  Liddell & Scott (1980). Greek-English Lexicon, Abridged Edition. Oxford University Press, Oxford, UK. ISBN 0-19-910207-4.
1 2 3 4 5 6  J.R.Grant. "Fauna of Australia chap.16 vol.1b". Australian Biological Resources Study (ABRS). Retrieved on 2006-09-13.
↑  "Platypus Paradoxes" National Library of Australia (2001–08). Retrieved on 2006-09-14.
↑  Guiler, E.R. (1983). "Tasmanian Devil", in R. Strahan Ed.: The Australian Museum Complete Book of Australian Mammals. Angus & Robertson, 27–28. ISBN 0-207-14454-0.
↑  Sarah Munks and Stewart Nicol (1999–05). "Current research on the platypus, Ornithorhynchus anatinus in Tasmania: Abstracts from the 1999 'Tasmanian Platypus WORKSHOP'". University of Tasmania. Retrieved on 2006-10-23.
↑  "Thermal Biology of the Platypus". Davidson College (1999). Retrieved on 2006-09-14.
↑  ^ T.J. Dawson, T.R. Grant and D. Fanning (1979). "Standard Metabolism of Monotremes and the Evolution of Homeothermy". Australian Journal of Zoology 27 (4): 511–515. CSIRO. doi:10.1071/ZO9790511.
↑  Hugh Race. "Living mammals are placentals (eutheria), marsupials, and monotremes". Geowords. Retrieved on 2006-09-19.
ברנרד קריבינס

| --- | --- |

קריבינס בצילומי התוכנית "Old Jack's Boat" ב-2012
 לידה:  29 בדצמבר 1928 Glodwick, הממלכה המאוחדת 
 פטירה:  27 ביולי 2022 (בגיל 93) 
 מקום קבורה:  Woking Crematorium 
 שם לידה:  ברנרד ג'וזף קריבינס
 מדינה:  הממלכה המאוחדת הממלכה המאוחדת
 תקופת הפעילות:  1942–2022 (כ־80 שנה)
 בת זוג:  ג'יליאן קריבינס
 מספר צאצאים:  0 
 פרסים והוקרה:  קצין במסדר האימפריה הבריטית (2011) 
 http://www.bernardcribbins.com/
 פרופיל ב-IMDb
 
ברנרד ג'וזף קריבינס (באנגלית: Bernard Joseph Cribbins;‏ 29 בדצמבר 1928 – 27 ביולי 2022) היה שחקן אופי, קומיקאי ומדבב אנגלי, בעל קריירה שנמשכה יותר מ-70 שנה. הוא זכה להכרה בסרטי קולנוע בשנות ה-60 של המאה ה-20, ועבד ברציפות מאז הופעת הבכורה המקצועית שלו באמצע שנות ה-50 של המאה ה-20.
קריבינס היה המספר בתוכנית הטלוויזיה לילדים "The Wombles" של ה-BBC ששודרה בין השנים 1973 ל-1975. הוא גילם את מר האצ'ינסון בפרק "The Hotel Inspectors" בסדרה הקומית "המלון של פולטי" (1975), ואת הברמן בסרטו של אלפרד היצ'קוק "פרנזי" (1972). קריבינס הקליט מספר שירים קומיים (Novelty record) שזכו להצלחה. מ-1966 עד 1991 הופיע בתוכנית "Jackanory" של ה-BBC. ב-1966 גילם את דמותו של טום קמפבל, המלווה של הדוקטור בסרט הקולנוע "Daleks' Invasion Earth 2150 A.D." המבוסס על הסדרה "דוקטור הו". ב-2007 חזר לשחק בסדרה וגילם את דמותו של וילפרד מוט, מלווה של הדוקטור העשירי וסבא של דונה נובל.
ביוגרפיה

קריבינס נולד בדרקר שבעיר אולדהאם בלנקשייר. אביו, ג'ון אדוארד קריבינס, לחם במלחמת העולם הראשונה, אמו הייתה את'ל קלארקסון. שני הוריו היו ממוצא אירי. בגיל 13 עזב קריבינס את בית הספר ועבד כשוליה בתיאטרון הרפרטוארי של אולדהאם. ב-1947 גויס לשירות לאומי ושירת ברגימנט המוצנח במחנה אלדרשוט ובארץ ישראל המנדטורית.
ביוגרפיה > תחילת הקריירה והקלטות

הופעת הבכורה של קריבינס בתיאטראות וסט אנד הייתה בשנת 1956 בתיאטרון האמנויות, בתפקיד דרומיוס במחזה "קומדיה של טעויות", וכיכב בהפקה הראשונה של הווסט אנד של המחזות "לא עכשיו יקירתי", "There Goes the Bride" ו-"Run for Your Wife" מאת ריי קוני. עוד כיכב ברביו "And Another Thing" והקליט סינגל של השיר "Folksong" מתוך המופע.
ב-1962 הקליט קריבינס שלושה שירים קומיים שהיו ללהיטים במצעד הסינגלים הבריטי. השיר "The Hole in the Ground" הוא אודות פועל שחופר בור וקובר בו אדם שמטריד אותו. השיר "Right Said Fred" הוא אודות שלושה פועלים שמתאמצים להעביר חפץ מגושם וכבד לתוך בניין והחוצה. את שני השירים הפיק ג'ורג' מרטין עבור חברת התקליטים פרלופון. הלחן של טד דיקס למילים מאת מיילס רודג'. השירים הגיעו לעשרת המקומות הראשונים במצעד הסינגלים הבריטי. הסינגל השלישי היה "גוסיפ קליפסו" שהגיע למקום ה-25 במצעד.
ביוגרפיה > קולנוע

קריבינס החל להופיע בסרטי קולנוע בתחילת שנות ה-50 של המאה ה-20. הוא שיחק בסרטים "Two-Way Stretch" (מ-1960), ו-"The Wrong Arm of the Law" (מ-1963) יחד עם פיטר סלרס, "Crooks in Cloisters" (מ-1963), סרטי "Carry On" הסרט "Carry On Jack" (מ-1963), "Carry On Spying" (מ-1964), ו-"Carry On Columbus" (מ-1992). עוד בקולנוע הופיע בסרט המבוסס על הסדרה "דוקטור הו" בשם "Daleks' Invasion Earth 2150 A.D." משנת 1966 בדמות השוטר טום קמפבל; ב-1965 שיחק בסרט "She"; ב-1967 הופיע ב"קזינו רויאל" בתפקיד נהג מונית; ב-1967 גילם את מר אלברט פרקס בסרט "ילדי המסילה"; וב-1972 השתתף בסרטו של אלפרד היצ'קוק "פרנזי" בתפקיד פליקס פורסיית'.
בהמשך הופיע בסרטים "Dangerous Davies: The Last Detective" (מ-1981), "בלאק בול" (2003), וב-"Run for Your Wife" (מ-2012).
ביוגרפיה > קריינות ודיבוב

בשנים 1973–1975 היה קריבינס המספר בסדרת הטלוויזיה לילדים "The Wombles". הוא גילם את הדמות של עכברוש המים בעיבוד הרדיופוני של ה-BBC לספר "הרוח בערבי הנחל". בסדרה "Jackanory" הופיע קריבינס כמספר סיפורים 114 פעמים בין השנים 1966–1991. עוד הקליט ספר שמע של "The Mousehole Cat" מאת אנטוניה בארבר. מ-1974 עד 1976 היה קריבינס המספר בסדרה המצוירת "Simon in the Land of Chalk Drawings".
בשנות ה-60 של המאה ה-20 דיבב קריבינס את הדמות טופטי בסרטי RoSPA בנושא בטיחות בדרכים. עוד דיבב את הציפור באזבי שהייתה הסמל של משרד הדואר הבריטי. כשהוא מותאם לגודל של דגמי הרכבות OO gauge הופיע בפרסומות עבור חברת הורנבי. הוא היה אחד הקריינים בתשדירי שירות לבטיחות בחשמל "Play Safe". הקריין השני היה השחקן בריאן ויילד.
קריבינס סיפק את קולו לדמות הארי ביילי, בעל הפונדק טבארד שתואר בספרו של ג'פרי צ'וסר "סיפורי קנטרברי", באתר סיפורי קנטרברי בקנט, אותו הקליט בשנת 1987.
ב-2015 השתתף קריבינס כחלק מאנסמבל שחקנים בהפקת תסכית של "ספר הג'ונגל" בו גילם קוברה לבנה.
ביוגרפיה > טלוויזיה

בשנים 1969 ו-1970 כיכב קריבינס בסדרה "Cribbins" של רשת ITV. הופעות נוספות שלו בטלוויזיה היו בסדרות "הגומלים" (1968), "המלון של פולטי" (1975) בתפקיד סוכן מכירות בשם מר האצ'ינסון, שבזיל פולטי חושב אותו למפקח מלונות. ב-1980 שיחק בסדרה "Worzel Gummidge" ובסדרה הקומית "Shillingbury Tales", וב-1983 בספין אוף שלה "Cuffy". קריבינס היה מוכר גם בהיותו המנחה של שעשועוני הטלוויזיה לילדים "Star Turn" ו-"Star Turn Challenge" משנות השבעים של המאה העשרים. בסיום תוכניות אלה היה קריבינס מקריא סיפורים בלשיים עם דמות בשם Ivor Notion, שנכתבו בידי ג'וני בול ומיילס רודג'. ב-1975 כיכב קריבינס בהפקה של ה-BBC לכבוד חג המולד בשם "Great Big Groovy Horse", אופרת רוק המבוססת על סיפור הסוס הטרויאני לצדם של ג'ולי קובינגטון והזמר פול ג'ונס. קריבינס הופיע בקביעות בתוכנית "The Good Old Days" של ה-BBC בשירים ישנים של הכוכבים הגדולים של המיוזיק הול.
בהמשך הופיע בתפקיד אורח בסדרות כגון "דיאל ופסקו" (1999), "בערוב ימי היין" (2003), אופרת הסבון "קורוניישן סטריט" (2003, בתפקיד וולי בניסטר) ובסדרה "עם הרגלים על הקרקע" (2005).
ב-2013 החל קריבינס לככב בסדרה "Old Jack's Boat" בערוץ לילדים CBeebies. בתוכנית השתתפו הלן לדרר, ג'נין דוביצקי, ופרימה אג'ימן, שהייתה אף היא מלווה של הדוקטור בסדרה "דוקטור הו". אף על פי שגם אג'ימן וגם קריבינס גילמו מלווים של הדוקטור בתקופתו של דייוויד טננט, רק בתוכנית "Old Jack's Boat" הופיע השניים יחד על המסך.
ב-9 במאי 2015 השתתף קריבינס במופע VE Day 70: A Party to Remember, לציון יום הניצחון באירופה, שנערך ברחבת משמר הסוסים בלונדון, ושודר בשידור חי בערוץ BBC1.
בנובמבר 2018 פורסם שקריבינס יגלם את דמותו של טוראי גודפרי ביצירה מחדש של פרקים אבודים של הסיטקום "הצבא של אבא".
ביוגרפיה > המשך קריירת התיאטרון

בהמשך הופיע קריבינס בתיאטרון בתפקידים כגון נייתן דטרויט במחזמר "ברנשים וחתיכות" בתיאטרון הלאומי, מונפייס מרטין במחזה "הכל הולך" יחד עם איליין פייג' בתיאטרון הנסיך אדוארד, דוליטל במחזמר "גבירתי הנאווה" בבית האופרה של יוסטון בטקסס, ובדמות ווטי ווטקינס ב-"Lady, Be Good" מאת ג'ורג' גרשווין בתיאטרון הפתוח ריג'נטס פארק ובסיבוב הופעות. עוד הופיע במספר רב של מופעים מוזיקליים קומיים (Pantomime). ב-26 וב-27 ביולי 2014 הופיע קריבינס בדמות ג'ק הזקן בתוכנית BBC CBeebies Proms שהועלתה ברויאל אלברט הול.
ביוגרפיה > דוקטור הו

ב-1966 גילם קריבינס את הדמות של טום קמפבל, מלווה של הדוקטור, בסרט באורך מלא "Daleks' Invasion Earth 2150 A.D". ב-2006 חזר לעולם הסדרה "דוקטור הו" כשבפרק "Tooth and Claw" הוצגה תמונה שלו יחד עם לינדה ברון שהשתתפה אף היא בסדרה.
בינואר 2007 שיחק קריבינס בתפקיד אורח בדמות כוכב רוק בשם ארנולד קורנס בדרמת אודיו בשם "Horror of Glam Rock" בהפקת Big Finish Productions.
בדצמבר 2007 גילם קריבינס את דמותו של וילפרד מוט בפרק ספיישל לחג המולד "Voyage of the Damned", אחר כך גילם את אותה דמות בעונה הרביעית של הסדרה, בדמות הסבא של דונה נובל. הוא גילם גם מלווה של הדוקטור בפרק הכפול "The End of Time" בחג המולד של 2009 ובספיישל השנה החדשה של 2010. קריבינס היה השחקן היחיד שגילם שתי דמויות של מלווים בסדרה "דוקטור הו".
ביוגרפיה > אותות כבוד

ב-2009 הוענק לקריבינס פרס מיוחד של האקדמיה הבריטית של הילדים שאותו מסרה לו קתרין טייט, שכיכבה לצדו בסדרה "דוקטור הו" וגילמה את הנכדה שלו.
ב-2011 הוענק לו אות קצין מסדר האימפריה הבריטית (OBE) על תרומתו לתחום הדרמה, במסגרת חגיגות יום הולדתה של המלכה.
ב-2014 קיבל קריבינס את פרס ג'. מ. בארי על "תרומתו המתמשכת לאמנויות הילדים".
נפטר ב-28 ביולי 2022.
פילמוגרפיה > טלוויזיה

| שנה | שם | שם באנגלית | תפקיד | הערות |
| --- | --- | --- | --- | --- |
| 1960 |  | Interpol Calling | סיד | בפרק "Slow Boat to Amsterdam" |
| 1962 | הרוח מטירת קאנטרוויל | The Canterville Ghost | הרוח של סר סיימון קאנטרוויל | סדרת טלוויזיה |
| 1966, 1968 | הגומלים | The Avengers | בראדלי מרלר / ארקרייט | סדרת טלוויזיה (2 פרקים) |
| 1966–1995 |  | Jackanory | המספר | סדרת טלוויזיה |
| 1971, 1976 |  | Get the Drift |  | סדרת טלוויזיה |
| 1973–1975 |  | The Wombles | קריינות | סדרת טלוויזיה |
| 1975 |  | The Great Big Groovy Horse | המספר |  |
| 1975 | נדי | The Further Adventures of Noddy | קריינות | בפרק "The Great Car Race" |
| 1975 | המלון של פולטי | Fawlty Towers | מר האצ'ינסון | בפרק "The Hotel Inspectors" |
| 1976 |  | Simon in the Land of Chalk Drawings | קריינות |  |
| 1976–1978 |  | Star Turn | מארח | סדרת טלוויזיה |
| 1976 |  | Space: 1999 | קפטן מייקל | בפרק "Brian the Brain" |
| 1977 |  | Play of the Month | פינצ'ווייף | בפרק "The Country Wife" |
| 1979 |  | Worzel Gummidge | ג'ולי ג'ק | בפרק "The Golden Hind" |
| 1981 |  | Shillingbury Tales | קאפי | סדרת טלוויזיה (2 פרקים) |
| 1982 |  | The Good Old Days | בתפקיד עצמו | סדרת טלוויזיה |
| 1983 |  | Cuffy | קאפי פולט | סדרת טלוויזיה |
| 1983 |  | Moschops | קריינות | סדרת טלוויזיה |
| 1986 |  | Langley Bottom | סת' רייבן | סדרת טלוויזיה |
| 1987 |  | When We Are Married | הרברט סופיט | סרט טלוויזיה |
| 1987 |  | High & Dry | רון ארצ'ר | סדרת טלוויזיה |
| 1990 |  | Bertie the Bat |  |  |
| 1993 |  | A Passion for Angling | קריינות | סדרה דוקומנטרית |
| 1996 |  | Dennis and Gnasher | קצנבורגר | בפרק "Special Agent Dennis" |
| 1999 | דיאל ופסקו | Dalziel and Pascoe |  | בפרק "Time to Go" |
| 2000 | סיפורי קנטרברי | The Canterbury Tales |  | בפרק "The Journey Back" |
| 2002 | ברברה | Barbara |  | בפרק "Ted's Shed" |
| 2003 | בערוב ימי היין | Last of the Summer Wine |  | בפרק "In Which Gavin Hinchcliffe Loses the Gulf Stream" |
| 2003 | קורוניישן סטריט | Coronation Street |  | אופרת סבון |
| 2005 | עם הרגלים על הקרקע | Down to Earth | סדרת טלוויזיה (2 פרקים) |  |
| 2007–2010 | דוקטור הו | Doctor Who | וילפרד מוט | סדרת טלוויזיה (9 פרקים) |
| 2009 |  | Never Mind the Buzzcocks | בתפקיד עצמו | ספיישל דוקטור הו |
| 2010 |  | Catching the Impossible |  |  |
| 2010 |  | Would I Lie to You? | בתפקיד עצמו | סדרת טלוויזיה (פרק אחד) |
| 2011 |  | A Comedy Roast | בתפקיד עצמו | בפרק "Barbara Windsor: a Comedy Roast" |
| 2011 |  | Bookaboo | בתפקיד עצמו | בפרק "The Bears in the Bed and the Great Big Storm" |
| 2013–2015 |  | Old Jack's Boat | ג'ק הזקן | סדרת טלוויזיה |
| 2013 |  | Doctor Who Live | בתפקיד עצמו | סדרה דוקומנטרית |
| 2013 |  | Have I Got News for You | בתפקיד עצמו | סדרת טלוויזיה (פרק אחד) |
| 2014 | רציחות במידסומר | Midsomer Murders | דאגי וינגייט | בפרק "The Flying Club" |
| 2015 | תחבולות חדשות | New Tricks | פקד בילוש רונלד סיינסבורי | בפרק "Last Man Standing" |
| 2016 | חלום ליל קיץ | A Midsummer Night's Dream | סנאוט | סרט טלוויזיה |
| 2023 | דוקטור הו | Doctor Who | וילפרד מוט | פרק: "Wild Blue Yonder" |
פילמוגרפיה > קולנוע

| שנה | שם | שם באנגלית | תפקיד | הערות |
| --- | --- | --- | --- | --- |
| 1957 |  | Yangtse Incident: The Story of H.M.S. Amethyst | מפעיל סונאר |  |
| 1958 | דייווי | Davy | עובד במה | ללא קרדיט |
| 1958 | דנקרק | Dunkirk | מלח צמא | ללא קרדיט |
| 1959 |  | Make Mine a Million | ג'ק |  |
| 1959 |  | Tommy the Toreador | פאקו |  |
| 1960 |  | Two-Way Stretch | לני פרייס |  |
| 1960 |  | The World of Suzie Wong | אוטיס |  |
| 1961 |  | Visa to Canton | פריירה |  |
| 1961 |  | Nothing Barred | עיתונאי |  |
| 1961 | הטוב באויבים | The Best of Enemies | קולונל בראונלו |  |
| 1962 |  | The Girl on the Boat | פיטרס |  |
| 1962 |  | The Fast Lady | Man on Stretcher | ללא קרדיט |
| 1963 |  | The Wrong Arm of the Law | או'טול |  |
| 1963 |  | The Mouse on the Moon | וינסנט מאונטג'וי |  |
| 1963 |  | Carry On Jack | צוער אלברט פופ-דקר |  |
| 1964 |  | A Home of Your Own | הבנאי |  |
| 1964 |  | Carry On Spying | הרולד קראמפ |  |
| 1964 |  | Crooks in Cloisters | סקווירטס |  |
| 1964 |  | The Counterfeit Constable | בוב, סוכן 202 |  |
| 1965 |  | She | ג'וב |  |
| 1965 |  | Cup Fever | שוטר |  |
| 1965 |  | You Must Be Joking | סרג'נט קלג |  |
| 1966 |  | The Sandwich Man | הרולד – צלם |  |
| 1966 |  | Daleks' Invasion Earth 2150 A.D. | טום קמפבל |  |
| 1967 | קזינו רויאל | Casino Royale | קרלטון טאוורס, נהג מונית |  |
| 1968 |  | A Ghost of a Chance | רון |  |
| 1968 |  | Don't Raise the Bridge, Lower the River | פרד דייוויס |  |
| 1970 | ילדי המסילה | The Railway Children | אלברט פרקס |  |
| 1972 | פרנזי | Frenzy | פליקס פורסיית' |  |
| 1978 | ילדי המים | The Water Babies | מר מסטרמן / קולושל איל |  |
| 1978 | 1001 שקרים על פיקאסו | The Adventures of Picasso | גרטרוד שטיין / המספר |  |
| 1981 |  | Dangerous Davies – The Last Detective | דייוויס המסוכן |  |
| 1992 |  | Carry On Columbus | מרדכי מנדוזה |  |
| 2003 | בלאק בול | Blackball | מוטלי |  |
| 2012 |  | Run for Your Wife | מטופל בבית חולים |  |
| 2012 | פחד נהדר מכל דבר | A Fantastic Fear of Everything | הקול |  |
| 2018 | אהבה וכשכושים אחרים (אנ') | Patrick | אלברט |  |
דיסקוגרפיה > סינגלים

| שנה | שם | מיקום במצעד הסינגלים הבריטי | הערות |
| --- | --- | --- | --- |
| 1962 | "Hole in the Ground" | 9 | בחירה של נואל קאוורד בתוכנית הרדיו "Desert Island Discs" של רדיו ה-BBC |
| 1962 | "Right Said Fred" | 10 | בהשראת להקה באותו שם |
| 1962 | "Gossip Calypso" | 25 | מאת טרוור פיקוק |
דיסקוגרפיה > אלבומים

| שנה | אלבום | הערות |
| --- | --- | --- |
| 1962 | A Combination of Cribbins |  |
| 1970 | The Best of Bernard Cribbins |  |
| 1975 | Paddington Bear Volume 1 | המספר |
| 1975 | Paddington Bear Volume 2 | המספר |
| 1975 | Hans Andersen - Original Soundtrack Album |  |
| 1983 | The Snowman | המספר |
| 2005 | The Very Best of Bernard Cribbins |  |
הערות שוליים

1 2 3  "Bernard Cribbins". Gavin Barker Associates. אורכב מ-המקור ב-3 במאי 2008. נבדק ב-5 באפריל 2008. {{cite web}}:  (עזרה)
↑  "Roll Call: Private Bernard Cribbins, OBE". ParaData.
1 2  Dennis, Jon (2 במאי 2012). "Old Music: Bernard Cribbins – 'Right Said Fred'". The Guardian. {{cite news}}:  (עזרה)
1 2  Roberts, David (2006). British Hit Singles & Albums (19th ed.). London: Guinness World Records Limited. p. 127. ISBN 1-904994-10-5.
↑  It later became British Telecommunications when the two wings of the Post Office were de-merged.
1 2  "BFI Screenonline: Cribbins, Bernard (1928-) Biography". Screenonline. נבדק ב-12 במאי 2014. {{cite web}}:  (עזרה)
↑  "Great Big Groovy Horse - BBC Two England - 25 December 1975". BBC Genome. נבדק ב-17 בדצמבר 2016. {{cite web}}:  (עזרה)
↑  "Star Turn Challenge [01/10/78]". British Film Institute. אורכב מ-המקור ב-2014-12-09. נבדק ב-25 באפריל 2013. {{cite web}}:  (עזרה)
↑  "Star Turn". UK Game Shows.com. נבדק ב-25 באפריל 2013. {{cite web}}:  (עזרה)
↑  "Media Centre - Old Jack's Friends". BBC. 14 בינואר 2013. נבדק ב-11 בפברואר 2013. {{cite web}}:  (עזרה)
↑  "Bernard Cribbins, the new Private Godfrey". The Oldie. 12 בנובמבר 2018. {{cite journal}}:  (עזרה)
↑  "BBC Proms 2014". BBC. נבדק ב-26 ביולי 2014. {{cite web}}:  (עזרה)
↑  "Weddings". Torchwood House. אורכב מ-המקור ב-2018-10-24. נבדק ב-11 ביולי 2011. {{cite web}}:  (עזרה)
↑  "Into the Future!". Doctor Who Magazine. No. 386. 19 September 2007. p. 4.
↑  "2009 Children's Special Award". BAFTA.
↑  "Bernard Cribbins recalls his classics". BBC News. 27 בנובמבר 2009. {{cite web}}:  (עזרה)
↑  "The London Gazette (Supplement). 11 June 2011. p. 9".
↑  "Bruce Forsyth Knighthood heads Queen's Birthday Honours". BBC News. 11 ביוני 2011. {{cite web}}:  (עזרה)
↑  "Veteran BBC Star Bernard Cribbins awarded J M Barrie Award". BBC News. 10 בדצמבר 2014. {{cite web}}:  (עזרה)
↑  "Catching The Impossible Films". Catchingtheimpossible.info. נבדק ב-24 בינואר 2019. {{cite web}}:  (עזרה)
↑  "Bernard Cribbins - The Best Of Bernard Cribbins (Vinyl, LP)". Discogs.
| --- | --- |
בקרת זהויות :  NLI: 987007335062305171  PLWABN: 9810666913005606  BIBSYS: 14023808  BNE: XX1551953  BnF: cb140669644 (data)  GND: 129759058  ISNI: 0000 0001 1448 7217  LCCN: no98123823  MusicBrainz: fafe2656-b460-4702-9d45-4f33ffbe3683  NKC: pna2009495195  NLA: 35032159  NTA: 116922745  RERO: 02-A009100391  SUDOC: 16212340X  VIAF: 77402760   WorldCat (עם VIAF): 77402760 
קריבינס עם סוזי סילבי בצילומי הסדרה "Cuffy" ב-1983